L-ewwel nett irrid nenfasizza kemm napprezzaw l-isforzi bla waqfien tal-presidenza Ġappuniża biex tiżgura li dan is-summit jgħin biex id-dinja tegħleb l-isfidi ewlenin ta' żminijietna. It-tmexxija tal-Prim Ministru Abe, id-devozzjoni personali u l-ħiliet diplomatiċi tiegħu huma impressjonanti u tassew uniċi. Naf li b'ospitu bħalu ninsabu f'idejn tajba. Qabel ġejt Osaka, żort Hiroshima u Nagasaki fejn iltqajt ma' dawk li salvaw mill-bombi nukleari. Huma jifhmu wisq tassew il-valur tal-kooperazzjoni internazzjonali għax jafu għal xiex jista' jwassal kunflitt globali. Wegħdthom li nwassal kliem ta' twissija lill-parteċipanti tal-G20: Ix-xena globali ma tistax issir arena fejn dawk aktar b'saħħithom jiddettaw il-kondizzjonijiet tagħhom lil dawk aktar dgħajfa, fejn l-egoiżmu jiddomina fuq is-solidarjetà, u fejn l-emozzjonijiet nazzjonalistiċi jiddominaw fuq is-sens komun. Għandna nifhmu li għandna responsabbiltà mhux biss għall-interessi tagħna stess, iżda fuq kollox, għall-paċi u ordni dinjija sikura u ġusta. Fl-aħħar, ħalluni naqsam magħkom riflessjoni. Bis-saħħa tal-jet lag tiegħi stajt naqra l-intervista sħiħa mal-President Putin fil-Financial Times. Ikolli ngħid li xejn ma naqbel mal-argument ewlieni li l-liberaliżmu m'għadux jeżisti. Aħna qegħdin hawnhekk bħala Ewropej ukoll biex niddefendu u nippromwovu b'leħen sod u wieħed id-demokrazija. Kull min jisħaq li d-demokrazija liberali m'għadhiex teżisti, isostni wkoll li l-libertajiet m'għadhomx jeżistu, li l-istat tad-dritt m'għadux jeżisti u li d-drittijiet tal-bniedem m'għadhomx jeżistu. Għalina fl-Ewropa, dawn huma u ser jibqgħu valuri essenzjali u ħajjin. Dak li tassew insib li m'għadhomx jeżistu huma: l-awtoritarjaniżmu, il-kulti tal-personalità, ir-renju tal-oligarki. Anke jekk xi drabi jafu jidhru effettivi. Ara l-paġna tal-laqgħa